Elias Römer

Elias Aloysius (Jai) Römer (☆ 22 di sèptèmber 1890 na Kòrsou - † 9 di sèptèmber 1957 na Kòrsou) tabata un polítiko antiano. E tabata miembro di e Kolegio General Ehekutivo (CAB) di Antias Hulandes (antes "Teritorio Kòrsou", na hulandes: "Gebiedsdeel Curaçao") di 10 di mei 1949 te 14 di yüli 1949. Entre 1947 i 1949 e tabata presidente di Parlamento di Antias Hulandes (antes "Parlamento di Teritorio Kòrsou").

 Biografia 
Elias Römer a nase na Kòrsou i a bishita Hendrikschool, unda su tata tabata maestro di skol. Na kas el a kontinua su enseñansa serka su tata i abogado Corneille H. Jonckheer Wz. Ku 18 aña el a kuminsa su karera den gobièrnu i a kumpli 40 aña di servisio okupando varios funshon, for di verifikadó di derecho di importashon te ontvanger di Departamento di Impuesto.Manuel Gongora Echenique,  Quién es quién en Curaçao y Aruba? (1951) Officiële berichten, Amigoe (22 di mart 1919) Römer tabata miembro di direktiva di "Algemeen Curaçaosche Ambtenarenbond", ora esaki e keda funda na 1936. Despues di bandoná servisio públiko e tabata direktor di e empresa Elias A. Römer.  

Na 1936 Römer tabata kofundadó, sekretario di e promé direktiva i desde 1937 te 1942 presidente di Partido Katóliko Kòrsou (KVP). Na 1937 e tabata entre e promé kandidatonan katóliko pa postulá nan mes pa e promé elekshon pa Parlamento Kolonial. Ku elekshon di 1941 e ta drenta parlamento; kuater aña despues e ta mantene su asiento. Römer a sirbi komo e di tres presidente di parlamento entre 1947 i 1949. Konforme proposishon di formadó Moises Frumencio da Costa Gomez el a keda nombrá na 1949 komo miembro di Kolegio General Ehekutivo (College van Algemeen Bestuur), e tempu ei un funshon komparabel ku esun di un minister den un gabinete.

Römer a ser kondekorá komo Kabayero ("Ridder") den Orden di Oranje-Nassau na 1949. E tabata kasá ku Antonia Chafman Arredondo i huntu nan tabatin kuater yu hòmber i dos yu muhé. Su yu hòmber Amado Römer (1921-2010), tabata e konosido religioso ku tabata lucha pa hustisia sosial na Kòrsou. Rondoná pa su yunan Jai Römer a fayesé dia 9 di sèptèmber 1957 na edat di 66 aña.

Category:Polítiko di Kòrsou
Category:Hende